1950. aasta mai lõpus toimus esimene HRV ja Tiibeti relvastatud kokkupõrge. Järgnes invasioon [13] ja peagi oli Tiibeti territooriumil ca 40 000 Hiina Rahvavabastusarmee sõdurit, kellele ei olnud Tiibeti halvasti varustatud ja nõrga väljaõppega 8000-pealisest sõjaväest mingit vastast. [14] Järgnenud poole sajandi jooksul tabas Tiibetit viimase ajaloos pretsedenditu vägivallalaine ja näljahäda. Dalai-laama oli sunnitud pagendusse minema. Tänu neile sündmustele jõudis aga Tiibet maailma teadvusesse ning budism, mis levis Läänes enneolematu kiirusega, leidis koha massikultuuris. Kujunes välja tiibetlaste rahvuslik ja poliitiline eneseteadvus.